**Månedsinfo Karlsvogna januar 2021**

Hei og godt nytt år kjære foreldre!

Velkommen tilbake til hverdagen og et nytt barnehagesemester. Vi startet like gjerne opp med å gå rett til rødt nivå med innskrenket åpningstid og inndeling i mindre kohorter. Litt rart helt i begynnelsen, men det går faktisk overraskende bra. Barn er jo ofte mer tilpasningsdyktige enn oss voksne.

Barna i Karlsvognas kohort 1 har hovedbase på allrommet i enden av kjøkkenet. Johannes, Toril, Mari er staben her. Her bygger barna med lego og magneter, de tegner og spiller spill og leser bøker og spiser her. Ellers har de stamplassen i skogen som fast turmål hver dag, et område med variert terreng som innbyr til forskjellig utelek. Her er det store jordet i enden av skogen helt perfekt for aking. Barnehagen har kjøpt inn mange nye rumpeakebrett, skihoppere og bob`er som er stor stas nå som det har kommet mer snø. Hver dag har de en kakaopause, noe som er dagens høydepunkt. Barna tenker nok på vennene sine og avdelingen innimellom, men når de blir spurt hvordan de har det og om de savner avdelingen svarer de stort sett at de trives som det er nå og at de ikke savner noe, og det er jo bra.

Inne på Karlsvogna har kohort 2 sin base. Her er det Elisabeth, Heidi og Madeleine (vikar) som er stab. Barna her har også tilpasset seg veldig fint, og selv om de savner vennene sine og personalet i den andre kohorten innimellom, er det ikke noe de ser ut til å tenke over underveis i løpet av dagen. Kohort 2 leker inne på avdelingen på formiddagen fordelt på ulike «stasjoner»; lego, dinosaurer, bilteppe/biler, plastelina, tegning og perling. Vi leser bøker og har ulike formingsaktiviteter. Etter lunsj går vi ut og er ute i et par timer og aker på rumpeakebrett og lager akebane med skihoppere og bobèr, eller leker på skuta oppe i skogen eller i grillhytta. Vi har også fryst ned vann (natten over utendørs) med glitter i som vi har lekt med.

Noe vi ser i begge kohortene når det er sånn som det er nå med mindre grupper er at barna leker roligere og enda mer harmonisk sammen. Dette er jo en av de fine fordelene ved dette. Vi har og vil fortsette å fokusere på trivsel, godt sosialt samspill, god lek ute og inne og samarbeid. Flere av barna har selv begynt å bruke begrepet «samarbeider» i leken nå og det er fint å høre.

Vi vet jo enda ikke helt hvor lenge det vil være rødt beredskapsnivå i barnehagene, så vi tar det litt fra uke til uke og oppdaterer dere om hverdagen her underveis.

**Praktisk info**

-Vi holder oversikt over tøy og skift nå som dere ikke får gå inn i barnehagen. Vi sjekker kassene og posene daglig og gir beskjed dersom noe trengs.

Fortsatt god januar! 😊

Hilsen Karlsvogna

Elisabeth, Toril, Johannes, Mari, Lisa, Merete og Heidi